b"\n_START_ARTICLE_\nCasa Trabal i Tauler\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici entre mitgeres amb pati posterior i amb fa\xc3\xa7anes a la pla\xc3\xa7a i al passatge. \xc3\x89s un habitatge unifamiliar en els seus or\xc3\xadgens, adaptat en part a usos socials._NEWLINE_L'immoble \xc3\xa9s de planta rectangular i es compon de planta semisoterrani, entres\xc3\xb2l, dues plantes pis i golfa. La coberta \xc3\xa9s en part a dues vessants i en part plana. Consta de quatre crugies perpendiculars a fa\xc3\xa7ana separades dues a dues per un mur de c\xc3\xa0rrega. L'escala principal \xc3\xa9s de quatre trams i est\xc3\xa0 adossada a la mitgera. En el vest\xc3\xadbul trobem dos arcs rebaixat i columna central. Hi ha una galeria posterior coberta que configura la fa\xc3\xa7ana que d\xc3\xb3na al pati._NEWLINE_Les parets de c\xc3\xa0rrega s\xc3\xb3n de paredat com\xc3\xba i totxo. El forjat \xc3\xa9s de bigues de fusta i revolt\xc3\xb3 de rajola. Al semisoterrani hi ha voltes rebaixades de rajola. La coberta \xc3\xa9s de teula \xc3\xa0rab amb estructura de bigues i llates de fusta i rajola. L'escala \xc3\xa9s de volta a la catalana._NEWLINE_La fa\xc3\xa7ana principal \xc3\xa9s sim\xc3\xa8trica i es compon a partir de quatre eixos verticals que es corresponen a les quatre crugies. La planta baixa presenta quatre portals d'arc rebaixat. La primera planta t\xc3\xa9 dos balcons correguts de dos obertures amb llinda cada un, coronades amb trencaig\xc3\xbces. Al segon pis hi ha quatre balcons d'una obertura coronada amb cornisa. El coronament de l'immoble se compon de cornisa i barana de balustres plans. La fa\xc3\xa7ana posterior es compon segons sis eixos verticals amb obertures d'arc rebaixat a la planta semisoterrani i entres\xc3\xb2l i amb galeries amb llinda les plantes superiors."